2015 blev det bedste år nogensinde for Aalborg Havn-koncernen. Omsætningen steg fra 145 millioner kroner i 2014, der var det hidtidige rekordår, til 147 millioner kroner i 2015. - Aalborg Havn er et af Aalborg Kommunes og Nordjyllands største aktiver, og det er derfor meget vigtigt, at havnen udvikler sig i den rigtige retning og vokser i størrelse og gørelse. Aalborg Havn skal være medvirkende til kommunens målsætning om skabelse af 5.000 nye job, og et øget aktivitetsniveau på havnen og hos de mere end 100 selskaber, der har placeret sig på havnen, er helt afgørende for, at vi når det mål, siger bestyrelsesformand i Aalborg Havn Thomas Kastrup-Larsen. Aalborg Havn er et af Aalborg Kommunes og Nordjyllands største aktiver Udover omsætning og indtjening er også godsomsætningen et væsentligt målepunkt. Aalborg Havn lossede og lastede ikke mindre end 2,95 millioner tons gods i 2015, og det er det højeste niveau i syv år eller siden krisens start. Faktisk steg godsmængden i 2015 med næsten 400.000 tons sammenlignet med 2014 svarende til en stigning på mere end 15 procent. - Vi er meget tilfredse med at kunne øge godsmængden til næsten 3 millioner tons. Herved nærmer vi os hastigt niveauet fra før krisen, hvor 2008 med 3,16 millioner tons gods er det hidtidige rekordår. Antallet af skibsanløb steg i 2015 til 1.166 mod 1.021 i 2014, og det betyder, at vi nu har mere end 3 skibe om dagen, der anløber Aalborg Havn, forklarer adm. direktør Claus Holstein. Aalborg Havn forventer også i 2016 at kunne præstere en stigning i omsætning og et resultat på niveauet mellem 20 og 30 millioner kroner før skat.

Opsummering:
Omsætningen hos Aalborg Havn A/S steg i 2015 til 147 millioner kroner og er dermed den højeste nogensinde.